text: 
  Den 15/6 bragte DR-TV en udsendelse i serien " Den offentlige mening,
   denne gang om spørgsmålet " Skal forældre ha' lov til at slå deres
   børn? ": I anledning af 25 året for pryglestraffens afskaffelse i 
  skolerne stilles spørgsmålet, om det fortsat skal være straffrit for 
  forældre at banke deres egne unger? ".
  
  Selve rammen om disse udsendelser  -  med advokater og vidner for og 
  imod i et stramt tidsskema  -  er aldeles uegnet til behandling af 
  spørgsmål af denne bredde og dybde. Og man fristes til at spørge: 
  hvad egner den sig overhovedet til? At den egner sig glimrende til 
  forenklinger, kom i hvert fald tydeligt frem. Forenklingen sker i to 
  trin:
  
  1 ) Først tager man hele familiesamværet mellem forældre og børn og 
  trækker noget ud af det, som man kalder " opdragelse "  -  et 
  ganske tilfældigt afgrænset fænomen. Hvor grænserne skal trækkes, ved 
  kun de mennesker, som skriver bøger om emnet, og de er bestemt ikke 
  enige. Selv en professor i pædagogik kunne tale om " opdragelse ", 
  så det lød, som om det var et objektivt videnskabeligt fænomen med 
  reel eksistens.
  
  
  
  